
Prolog


Sjælens tyngde, den lydløse dialog, åndens øjne.


Kontemplation, passivitet, hvile.


”Vi kan kun takke os selv.”


Stilhedssprækkens værens-smerte i øje-blinket.


Glans og grublen i en liflig, svævende grøde.


”Livets lampe lyser.”


En misantropisk isolation i hjerte-favntaget, i fornedrelsen.


I erindringens erotik, i tankesfærernes tankerækker.


Bestandighedsgivende frygtfri er livet genindvundet.


I den stillestående evighed, i en tilbageforbundethed.


I nutidig-gørelsens verdenskærlighed, i erindringstilbagekoblingen.


I alle de forgængelige spørgsmålstegn.


I det dvælende blik omsluttet af det dobbelte intet.


Intethedskarakterens ophørssted, at genelske.


At opfylde utilstrækkelighedens verdensvenskab.


I samvittighedens fastomfavnelse.


I en uformående ydmygelse, i en bøn om hjælp, i sjælens sygdomme.


En nyskabelse tømmes i selvfornægtelse.


Dødsbestemt.


I spejlbilledet.









LEDELSE









REGENERATIV 1


PÅ SPORET AF DET UMISTELIGE


Den introducerende øvelsesdel









Forord


Jeg har i de forgangne år været intensivt beskæftiget med ’det regenerative’. I flere omgange har jeg taget tilløb til at udgive bøger om ’det regenerative’, og det er da også blevet til en række artikler hist og her, hvoraf nogle af dem indgår i nærværende bog.


Min beskæftigelse med ’det regenerative’ har på skriftens og læsningens plan, som det fremgår, primært været at få udforsket, hvad emnet handler om, beror på og grunder i. Dernæst har jeg også været involveret i en lang række seminarer, workshops og kurser samt foredrag om emnet, hvor jeg har fået mulighed for at teste og afprøve emnerne iboende i praksis.


Jeg vil i den forbindelse rette en stor tak til alle dem som jeg har mødt på denne sti, dels hvad angår kursister, seminarister, m.m., og dels alle de mange givtige møder jeg har haft med interesserede mennesker udi ’det regenerative’.


Hvad angår ’det umistelige’ er det et dybt filosofisk begær, der gør sig gældende her.


Ud fra erfaringerne af at man kan miste alt, livet, grebet, sin familie, håret, forstanden, meningen, kontrollen, pusten, venskaber, lysten, skriften, mælet, hørelsen, førligheden, grundlaget, ståstedet, etc. – synes tilfældet at rumme tabserfaringernes vilkår, nemlig det forhold at man både kan tabe sig selv, identiteten, dyrebare forhold, modet, håbet, tilliden, m.m. – således udgør ”den regenerative filosofi” en dyb interesse i tilværelsens uforglemmelige og uudslettelige anstrøg.


Hvad er det vi aldrig kan miste, aldrig vil glemme og aldrig skal slette?









Introduktion


At bebo en jord


Når den verden vi lever af og den verden vi lever i falder sammen


I et notat fra 2022 hedder det at økologien indebærer en splittelse, hvor der på den ene side er opstået; ”… en situation, hvor alle emner åbnes for konflikt, og at der på den anden side hersker en art ligegyldighed, irenik, afventen og falsk fred.”1 På samme side står der, at det er svært at optegne helt tydelige fronter mellem venner og fjender: ”Vi er selv splittede … både ofre og medskyldige.”


Længere fremme i notatet siges det, at vi aktuelt bevidner en enorm transformation af samfundets materielle infrastruktur:


”Lige efter 2. verdenskrig accelererede produktionssystemerne så voldsomt, at de destabiliserede Jord- og Klimasystemerne. Termer som ’det antropocæne’ og ’den store acceleration’ opsummerer dette ganske godt. Vi er nu vidne til måden, hvorpå klimaforandringerne intensiverer og dramatisk forvandler de kræfter, der sikrer samfundenes beståen og overlevelse. Produktionssystemet er blevet synonymt med destruktionssystemet.”2


På samme side står der; det handler om; ”… betingelserne for planeten og Jordens beboelighed … men findes der en økonomi, som formår at vende sig mod opretholdelsen af de jordlige beboelighedsbetingelser?”


I kapitel 3: ”Den store omvending” opsummerer Latour, at alle nu har forstået katastrofen, og at angsten, skyldfølelsen og afmagten lammer handlingskraften. Der er med andre ord en krise i mobiliseringskapaciteten:


”Vores mentale, moralske, organisatoriske, administrative og juridiske udstyr, der så længe har været associeret med udvikling, kører nu i tomgang, fordi det blev skabt til at rette opmærksomheden mod det, der nu er blevet en blindgyde.”3


Latour fortsætter sine opsummeringer og konstaterer at problematikken beror på at det ensidige fokus på produktionen og dens driftighed reducerer alt til blot at være ressourcer:


”Men planeten, som den er frembragt af levende væsener over årtusinder, omgiver, svøber, muliggør, bemyndiger, tilvejebringer langt mere end blot ressourcer for menneskelig handling.”4


I dyrkelsen af frembringelse, frembringelsespraksisser og den store fascination af ”vækst” har vi, ifølge Latour, glemt fremgangen i trivslen, og er samtidig blevet blind over for grænserne for planetens materielle vilkår.


Selv interesserne for ”omstillingerne” finder han ikke tilstrækkelig præcis, da det kalder på omvæltninger, ligefrem voldelige omvendinger, og fremhæver at det specielt er i forholdet mellem produktionssystemet og opretholdelsen af de jordlige beboelsesbetingelser at kampen skal foregå … og foretages.


Det handler om at indse at den verden, vi lever i, også er den verden, vi lever af, at formå at give plads til de jordiske væsener – inklusive mennesker, simpelthen varetage spørgsmålet om beboelighed, hvilket, ifølge Latour, kalder på; ”… en enorm udvidelse af sensibiliteten over for planetens og samfundenes nødvendige livsbetingelser.”5


Det drejer sig i sidste ende om civilisationens videreførelse, og om at den nye økologiske (middel)klasse skal bringe folk sammen og (gen)finde sin stolthed. Således trænger den ydre jord ind i den indre politik via denne nye bevidsthedskamp, der, ifølge Latour, bl.a. fornyer og genbefolker termerne ’territorie’ og ’jord’ med en mangfoldighed af levende væsener.


Men hvorfra stammer denne manglende evne til at reagere; forvirringen og følelsen af at være ude af stand til at handle? Og hvordan undgår man at blive en del af en straffende økologi, og komme uden om progressive former for produktion, og hvad med garantien for trivsel? Det gælder om at redefinere væsentlige begreber som frigørelse og autonomi, om at indse at levende væsener er selvgenererende, at naturen besidder os:


”Vi er naturen, der forsvarer sig selv.”6


Hvordan kan en værdimæssig omvæltning gøres positiv, og hvad med mobiliseringen?


Det ser ud til at der indtil videre højst er skabt panik, gabende kedsomhed og handlingslammelse.


Vi er ikke længere hjemme


Omtrent halvvejs inde i sit notat, nævner Latour, de foruroligende attituder, som bl.a. består i; ”… brødefuld resignation, bekymret passivitet, vag ønsketænkning, alle disse triste lidenskaber, der karakteriserer vores tidsalder.”7


Ifølge Latour, føler vi os ikke sikre på naturen, eller konsistensen af den verden, vi formodes at handle i. ”Den er blevet fremmed for os.” Vi er formentlig med andre ord blevet overvældet … paralyseret … bedøvet …


”Om vi lykkes, afhænger udelukkende af vores evne til at gribe de muligheder, der viser sig.” Således fordrer: ”Forpligtelsen til at forbinde den verden, vi lever af, og den verden, vi lever i… en mangfoldiggørelse af måderne, hvorpå man kan bebo og tage vare på.”


Forvirringen er med andre ord total, konstaterer han, da vi nemlig ikke længere er mennesker i naturen, men levende væsener blandt andre levende væsener i fri udvikling med og mod os, og samtidig tvinger Covid os til uophørligt at mutere som den verden, vi lever i:


”Alt bevæger sig, alt udvikler sig, alt muterer i sådan en grad, at man begynder at tvivle på verdens modstandskraft eller endda selve dens konsistens”. Nu reageres der på alle niveauer: ”… virus, klima, muldjord, skov, insekter, mikrober, oceaner og floder.”


Og Latour fortsætter:


”Skræmte, fortabte, og klodsede, ved vi pludselig og bogstavligt talt ikke længere, hvordan vi skal opføre os … vi ved ikke længere, hvordan man ’kommer i gang’ med noget som helst … og slet ikke hvordan man ’kommer til verden’. … Som fremmede på vores egen jord er vi desorienterede og stærkt fristede til at give op – mens alt burde tilskynde os til at handle, og handle hurtigt.”


Genetableringer af sensibilitet overfor levende væsener


Det gælder om, ifølge Latour, at sætte farten ned, værdsætte mangfoldighed og udforske alternativer i alle retninger: ”Alle intellektuelle og akademiske professioner er klar til at sætte deres rationalitet op mod vidensøkonomien og ’den rationelle evaluering’ af deres arbejde.”8


Der befinder sig en forberedelse af sindene, en forberedelse til de igangværende mutationer, og Latour nævner bl.a. forskere, tænkere, aktivister, moralister og digtere, som kan gøre sig gældende i kampen om ideerne og ”den kosmologiske omvæltning”.


En fortsat ensidig jagt på hegemoni, positioneringskrig og økologiske interesser alene fungerer ikke længere. Det gælder om, at det er; ”… hele kulturen, man er nødt til at ruske op i.”


Man skal få en hel befolkning til at forstå en kosmologisk ændring, for det drejer sig om dét, Jorden er lavet af, hvilket, ifølge Latour, også kalder på en ny metafysik; ”enhver ulveflok fortjener sin egen filosofi.”


Således skal humaniora, poesi, filmkunst, romaner, musik, arkitektur, m.m. gå i detaljen og; ”omhyggeligt bekræfte, hvorledes disse fakta er blevet mere eller mindre godt kogt sammen.”


Hele den humanistiske kultur skal også udvikles i kølvandet på den kosmologiske mutation: ”Ved at definere sig selv som dem, der genetablerer forbindelserne mellem den verden, som vi lever af, og den verden, som vi lever i…” – befries vi nemlig fra naturens radikale udenfor.


Det drejer sig om forvandling, jordens metafysik, og ikke bare om; ”… at kunne rette milliarder af menneskers opmærksomhed mod planetens beboelighedsbetingelser uden forberedelse, uden redskaber, uden øvelse.”


Dette omvender, ifølge Latour, ikke folk, heller ikke blot at udstyre dem med en udøvelse af en god dømmekraft. Alle drukner her formentlig blot i en stormflod af gode hensigter, anslår han.9


I forhold til forståelsen af de levende væsener, er der, ifølge Latour, opstået en øget grad af sensibilitet. De ”levende væsener” er ikke de samme som tidligere:


”Man vil forbindes med dem, flettes ind i deres forløb og forviklinger, lære af dem, hvordan verden er vævet sammen. … Det er fra alle de levende væsener, man i dag vil genlære værdierne, det symbolske, det menneskelige og det åndelige … det er en ændring i tone, stil, attitude og sensibilitet… ”


Fra vækst til trivsel; at komponere kollektiver


Vi kan måske allerede nu, på linje med Latour og hans notat om den nye økologiske klasse, konstatere, at det kræver mere end blot et vågent øje på produktionstrommens rytme, nemlig også en central opmærksomhed på ”den verden, som vi lever af”, i bund og grund for at binde den verden, som vi lever af, sammen med den verden, som vi lever i.10 Og via; en art ”overlappende harlekinmønster” at tænke samfundet og naturen som en helhed; at komponere kollektiver.11


Det gælder endvidere om at gå fra vækst til trivsel, og derigennem foretage en territorial klarlægning, om hvilken Latour siger: ”Dit territorie er alt det, du er afhængig af … hvad der holder sammen på dig.”


Vi inviteres herved til at beskrive levede situationer, en beskrivelse af livsbetingelserne; ”… som afslører overlappet mellem den verden, som man lever i, og den verden, som man lever af…”


Disse selvbeskrivelsesøvelser, pointerer Latour, ledsages af en metamorfose; ”… som tipper fra produktion over mod opretholdelsen af beboelighed…”.12


Det drejer sig om, på tværs af fakulteter, at udforske, hvad det vil sige at bebo en Jord, at tackle spørgsmålene om beboelighed, og ikke mindst at opfinde procedurer, faciliteter, steder, muligheder, der kan understøtte arbejdet med at genbeskrive verden.


Som Latour afrunder med at fastholde: ”… folk har i bund og grund forstået, at de har skiftet verden og at de bebor en ny Jord.”13


Ny jord; på sporet af naturen


En potentiel sårbarhedspoetik ser dagens lys, en ny historiebevidsthed tegner sig, klimaaktivisme uden snuptagsløsninger, en monstrøs fremtid, der peger i mange eksperimentelle retninger:


”For at gå ind i eksperimenterne må vi kende krisernes ophav. Vi kan spore de to kriser, klima- og biodiversitetskrisen, tilbage til det kapitalistiske vækstparadigmes idéer og ressourcegrundlag, som en ustoppelig kædereaktion af territorieinddragelser og energiforbrug på bekostning af fremtidens generationer; vi kan spore den ekstreme ulighed og misogyni tilbage til ødelæggelsen af de hellige lunde og artsrige mikro-økologier under kristendommens indtog i Europa og angrebet på hekse under overgangen til kapitalisme i middelalderen; vi kan se, hvordan kvindeskæbner er blevet skrevet både ind og ud af historien; vi kan se, at den fossile økonomis udvikling har et specifikt kulturelt afsæt, der er muteret til nogle af de uhyrlige globale forhold, vi ser i dag, og vi kan nu følge det skred i menneskets selvforståelse, som langsomt vil ændre vores billede af verden. Men hvad skal vi gøre?”14


En kollektiv opvågnings-bevægelse gennemlever kontroltab, multigeneration og co-evolution…


Og Margaret Mead skriver følgende i: ”Samfundet og det atmosfæriske miljø” om planetens klima og den stadigt mere truede atmosfære, som nødvendiggør en forståelse af menneskesamfundene som et samlet hele:


”Hvis ikke verdens folkeslag begynder at forstå de kolossale og langvarige konsekvenser af, hvad der synes at være små, umiddelbare valg – at udgrave en brønd, åbne en vej, bygge et stort fly, udføre en atomprøvesprængning, installere en kernereaktor, udlede kemikalier, der diffunderer ud i atmosfæren, eller vælte affald i koncentrerede mængder i havene – så kan hele planeten blive truet.”15


Og som Emil Leth Meilvang skriver det i sin kommentar til Mead i hans: ”Den fælles sfære”, så må grundlaget for vores antropologi, ja selv for vores eksistentialisme gentænkes inden for rammerne af en fundamentalt omkalfatret klode. Ifølge Meilvang foregriber Mead den senere tænkning om resiliens, dvs.; ”… behovet for modstandsdygtig og elastisk tilpasning til klodens fremtidige økologi.”16


Meilvang fortsætter på samme side: ”De uoprettelige ødelæggelser, som mennesket har påført planeten, har fundet sted til trods for vores kendskab til deres omfang. Ja, de er sågar blevet intensiveret, selvom vi forstod deres accelererende og destabiliserende konsekvenser – halvdelen af den CO2, der i dag hænger i klodens atmosfære og truer med at hæve temperaturen hinsides betingelserne for menneskelig beboelse, er blevet udledt i de sidste 30 år, i løbet af én generation.”


Og som Rune Engelbrecht Larsen er inde på i sin artikel om: ”Naturens suveræne værdi som natur” med fokus på den sjette massedøen, så er det landskabsforandrende og økosystemsomvæltende skift, udviklingen af kulturen og afviklingen af naturen, et udtryk for: ”Det radioaktive nedfald fra atombombesprængninger, CO2-udledningerne, den omsiggribende artsuddøen og spredningen af svimlende mængder af beton, plastik og aluminium.”17 Det har så gennemgribende og langtrækkende konsekvenser, at Holocæn er forbi – vi lever i Antropocæn, konstaterer han.


I den skitserede naturhistorie fremhæver han endvidere naturens fortabelse, bandlysningen af naturånder, fornedrelsen af den organiske kosmologi, uddrivelsen af det åndelige i naturen; animismens bortgang og at opfattelsen af en besjælet natur forsvinder i takt med at den rationelle filosofi, og menneskets herskermagt over naturen gør sig gældende på det ontologiske plan. Naturen affortrylles og bliver til et blot og bart sjælløst ressourcelager. Den markedsorienterede kultur slår med andre ord den kvindelige Jord ihjel.


Naturen bliver trængt, således at mindre og mindre naturlig natur bliver tilbage; naturens egen udfoldelse, den vilde natur, som er ”forkrøblet, skæv og krum”, får svære kår, naturlige levesteder elimineres; naturen mangler plads til at udfolde sig som natur; giv naturen et pusterum. Menneskeheden breder sig samtidig med invasiv hast … naturen må beskyttes, så den kan blive vildere og en mere selvbærende natur.


Men det handler ikke om en romantisk trang til at genskabe ’fortidig’ natur, forsikres det: ”Det handler blot om at lære af fortidens naturlige processer og genetablere udgangsbetingelserne for, at udvalgte naturområder så vidt muligt kan udvikle sig dynamisk og varieret på naturligere præmisser fremover – uden andet formål end biodiversitet.”18


Det handler om at adskille naturens egenværdi fra dens produktionsværdi; urørt skov på vildere præmisser med henblik på etablering af selvbærende systemer. Eller samstemt med filosoffen; Gaston Bachelard, når han skriver:


”Det er vitterlig en tilbagevenden til ophavet; en tillidsfuld underkastelse af den moderlige jords materielle magter. Alle de store verdslige drømmere elsker jorden på denne måde, de ærer leret som værens materie. Blake taler også om den moderlige ler … ’Jeg trænger ind i en mose som i et helligt sted … Det er her kraften findes, naturens marv.’”


Og som Georg Simmel skriver om ”natur” i ”Landskabets filosofi”:


”Ved natur forstår vi tingenes endeløse sammenhæng, formernes uafbrudte tilblivelse og tilintetgørelse, den strømmende enhed af begivenheder, som udtrykker sig i den tidslige og rumlige eksistens’ kontinuitet.”19


Naturen er amorf, i evig bevægelse og uden klare grænser, som Adam Paulsen fremhæver det 10 sider længere fremme i hans kommentar Om Georg Simmel.


Aksel Haaning anslår følgende:


”At virke efter naturens eksempel er at tage del i en proces, der rækker langt ud over bevidsthedens forståelse og samtidig fordrer menneskelig deltagelse og bevidsthedens åbenhed – og trods det tavse sprog og stilhed er intet mere dynamisk, udformende, udfoldende, forvandlende og virksomt.”20


Det absolutte imperativ; at åbne rummet op, så vi kan navigere


Du skal ændre dit liv! Helhedsbekymring; det kan ikke fortsætte på denne måde. En befaling, en betingelsesløs og overbebyrdende fordring, således minder Peter Sloterdijk os om, at: ”Mennesket bevæger sig kun fremad, så længe det orienterer sig mod det umulige.”21


Horisonten, porten, en profetisk eruption … overmenneskeprogrammet … vertikalspænding; Sloterdijk tager os med til den eneste autoritet, nemlig den globale krise, katastrofen med det monstrøses aura … med følgende kendetegn:


”Den forbliver tilsløret, men giver sig dog til kende gennem tegn; den er på vej og dog alligevel allerede autentisk tilstede i sine forvarsler; den åbenbarer sig for individuelle intelligenser i grelle visioner og overstiger samtidig den menneskelige fatteevne; den indkalder enkelte i sin tjeneste og gør dem til profeter; i denne katastrofes navn vender de delegerede sig imod deres medverden, men affejes af de fleste som urostiftere.”22


Den er lammende samtlige etikker, fortsætter han på samme side; det værende sig sindelags- eller ansvarsetik, diskurs- eller situationsetik – ”for slet ikke at tale om den hjælpeløse genoplivning af værdi- og dydslæren”.


Kursen mod det umulige for praksistidens mennesker; den planetariske omkalfatrings troldmandslærlinge, som han skriver det, vor tids overophedede evolution – den aktuelle verdenskrise, desintegrationskrisen, sammenbruddet, verdenssamfundets økologi, verdensborgeren, flugten ind i bedøvelsen, og ikke mindst den almene immunologi, er blot et strejf at de mange temaer, som Sloterdijk formulerer, med en nærmest stakåndet konstatering:


”Jeg skal udvikle mig til en fakir i sameksistens med alt og alle og reducere mit aftryk på omgivelserne til det aftryk, en fjer ville efterlade.”23


Hele den animalske altruisme, og kulturaltruismen, det immunitære lotteri, peger, ifølge Sloterdijk, på, at; ”’verdenssamfundet’ har nået sin Limesgrænse og én gang for alle har vist Jorden og dens fragile atmosfæriske og biosfæriske systemer som den begrænsede fælles skueplads for alle menneskelige handlinger.”24


Her støder eksternaliseringens praksis på en absolut grænse, som det hedder. Her kaldes der på et omslag, hvor; ”... erkendelsen af at fælles livsinteresser på højeste niveau kun lader sig virkeliggøre inden for en horisont af universel kooperativ askese … gennem daglige øvelser at tillægge sig de gode vaner, som kan sikre den fælles overlevelse.”25


Det drejer sig med andre ord om en indre stemme, en bydende formaning om at målrette sindet, som Anders Dunker beskriver det i sin artikel: ”Suget ovenfra”. Og fortsætter med at påpege at det handler om; ”… at løfte sig op over hverdagens indgroede vaner og videre op til det sjældne, det usædvanlige og forbløffende.”26


Kort sagt forener Sloterdijk, ifølge Dunker, den etisk ladede stemme med en inspireret livskunst. Således sigtes der på en frigørende resignation, der netop hverken er manisk og selvoverskridende eller deprimeret; filosofien må forenes med det levede liv samtidig med at showet holdes i gang med dans og fråseri på vulkanens kant, som det siges.


Det praktiske liv, livsteknikkerne, selvovervindelsesteknikker og selvudviklingsteknikker, livsprogrammer og livsreguleringer, består alle sammen af værdier og sandheder, der tjener en livsforms overlevelsesinteresser i et givet naturligt og kulturelt miljø.


Og Dunker fortsætter; livsteknikkerne tjener til en generel livsudfoldelse, livsdisciplin, gennem et livsintensiverende arbejde med sjælens stivhed; for at skabe rum for viljen og værdifulde følelser.


Menneskets natur er med andre ord, ifølge Dunker, selvformende, dvs. fuld af poetiske impulser, selvbemægtigelse og et selvdefineret program. Men opvågningen, selv-om-programmeringen, kalder på øvelsen som livsteknik, hvorved forvaltningen af menneskers liv, kulturen, menneskets selvmanipulation, åbner for hvilke kræfter, der styrer, og hvilke kræfter der ”tager hånd om sig selv”.


Således lægges der også her op til at diskutere menneskets manipulation og kultivering af sig selv, både gennem den modstand, livet gør, og via de indre imperativer som en frigørende og livgivende kraft.


Det handler således om, at Sloterdijk, ifølge Dunker, søger vækkelsen af viljen til at ændre sit liv (græsk: metanoia), og dermed om den omvæltende besindelse; om ”uegentlighedsforkrøblingen”, der kommer i kontakt med sit egentlige potentiale, og dermed træder ud af det sædvanlige, hvor hvert skridt bliver mirakuløst via en afsondrende livsudøvelse, dvs. som en generel verdensflugt, der består af afskæring og afspaltning, hvorved åndseliterne herved vender samfundet og verden ryggen. Henvendt til et selvovervindende og frit pusterum.


Tidens tomme gang og overlevelsesspillet, det økologiske budskab og den kropsliggjorte praksis, som mellemområdet mellem natur og kultur, er, for Dunker at se, endvidere magtpåliggende tematikker for Sloterdijk, der i bund og grund sigter på, at bryde ud og oprette et nyt og bedre regime; simpelthen at blive bedre.


Som en art meta-biologisk organisme med et sæt af livsfremmende og livssikrende midler, og med; ”… en fælles konstruktion af kulturelle systemer, der kan befordre og beskytte livet” og med ønsket om; ” … at aktivere en motivationskraft i følelsen af nødvendighed i en i øvrigt desorienteret tid.”


Menneskets mulighedsspektrum; ”… i den senmoderne forbrugskultur er overbeskyttet og forkælet i en sådan grad, at kedsomhed er blevet et problem. Leden afløses af en følelse af stress, når udsigterne til belastende realiteter dukker op i horisonten.”27


Det drejer sig om visheden om den ene jord, om at adlyde en stemme fra en metaforisk katastrofegudinde, om at jordboernes skæbne i dag afhænger af ”opmærksomhedskoalitionernes højere metamorfoser” … en planetarisk sameksistens med; ”… mennesker, der føler stort nok til at formidle og forholde sig til verdenstilstanden”.28


Således er det oplevelsen af, at noget kalder os til handling, at den der er vågen … eller vågnet … lader; ”… deres motivationer blive omdannet til en langsom selvforandring, bidrage til genopfindelsen af menneskenaturen på ’de øvendes planet’”.


”Men hvor kommer stemmen fra? Måske som et visuelt råb fra billederne af regnskove i flammer og blegnende koraller eller som en stille stemme i den vage følelse af noget uholdbart i forbrugersamfundets forskellige fejringer af sig selv. Det kan også være inspirerende glimt af noget andet – noget gammelt og glemt eller nyt og bedre, der stimulerer til en helt anden måde at være menneske på.”29





1 Latour: Notat om den nye økologiske klasse, side, 12. Irenik betyder fred.


2 Ibid., side, 22.


3 Ibid., side, 27.


4 Ibid., side, 27.


5 Ibid., side 31.


6 Ibid., side, 41-42.


7 Dette citat og de følgende passager er fra notatets kapitel 6.


8 Fra side 57 og side 60. Resten af notatets afsnit fra 49 til og med afsnit 56 bliver i det følgende fremstillet i en parafraserende facon.


9 Jasper Bernes skriver i: ”Ny jord. Tidsskrift for naturkritik: ”Vi kan ikke blive i denne verden. For at bevare den økologiske niche, hvor vi har levet sammen med alle de andre arter i de seneste elleve tusind år, bliver vi nødt til helt at omorganisere samfundet og på fundamental vis rive op i vores hvor, hvordan og vigtigst af alt hvorfor.” (side 493).


10 Ibid., side 73-75.


11 Ibid., side 78.


12 Ibid., dette citat og de to foregående er fra side 84-85 i notatet.


13 Ibid., side 90.


14 Ny jord, Tidsskrift for Naturkritik, side. 8. Jasper Bernes skriver længere fremme om kapitalismen: ”Kapitalismens lov er loven om mere – mere energi, flere ting, flere materialer. Den introducerer kun effektiviseringer for mere effektivt at kunne udplyndre planeten. Der gives ingen svar på klimakrisen, som også lader kapitalismens væksttrang intakt.” (side 487). Og længere fremme skriver han: ”En revolution, der havde alt menneskeligt livs trivsel som mål, ville utvivlsomt betyde øjeblikkelig afvikling af fossilt brændstof, et hastigt fald i energiforbrug i det globale nord, ikke mere cement, meget lidt stål, næsten ingen luftfart, menneskelige bosættelser, som er tilgængelige til fods, passiv opvarmning og køling, en total transformation af landbruget og en formindskelse af græsningsområder … det er alt sammen muligt, men ikke hvis vi fortsætter med at skovle halvdelen af al den rigdom, som produceres på planeten, ned i kapitalens gab. Ikke hvis vi vedbliver at ofre en vis andel af hver generation, der sendes ned i dybet; ikke hvis vi fortsætter med at lade dem, hvis eneste formål er profit, diktere, hvordan vi lever.” (side 494).


15 Ibid., side 48.


16 Ibid., side 55.


17 Ibid., side 87.


18 Ibid., side 93.


19 Ibid., side 373.


20 Ibid., side 432.


21 Ibid., side 135.


22 Ibid., side 136.


23 Ibid., side 141.


24 Ibid., side 143.


25 Ibid., side 144.


26 Ibid., side 145.


27 Ibid., side 157 (ligesom de to foregående citater).


28 Ibid., side 160. På side 159 hedder det: ”Kun de, der bevæger sig i retning af det økologisk frugtbare, kan håbe på at vinde et forspring, der har en reel værdi for andre i situationen…” … det drejer sig grundlæggende om, at opnå en højere grad af vågenhed over for verdenssituationen; verdensvågenhed og alarmberedskab, vogterfunktioner og opmærksomhedsgrupper. ”Hvis ikke vi magter at tænke og føle så stort … er alternativet et århundrede præget af tvivl, masseflugt og fornægtelse.” (side 160).


29 Ibid., side 160.









Del 1


Begreber om ’det regenerative’




Indledning





I denne del er det min interesse at invitere læseren ind i de forskellige begreber om ’det regenerative’, som jeg har kunne spore gennem min læsning af den gældende og toneangivende litteratur herom. Læsningens omfang er for en god ordens skyld ikke udtømmende, da flere og flere bøger fortsat ser dagens lys og dermed rammer samt skaber et marked både inden for bog-industrien og inden for den brede konsulentorienterede koncept- og vareliggørelse med særligt fokus på regenerativ ledelse.


Hermed er jeg ganske bevidst om at jeg selv er medskaber heraf, som følge af det forhold at jeg selv er forfatter og konsulent inden for disse områder. Det skal også nævnes at den valgte litteratur primært er fra de engelsksprogede egne, og at fremstillingen af de respektive opfattelser af ’det regenerative’ primært skal tjene som inspiration til videre selvstudier.30


Jeg har valgt at strukturere denne del ud fra fænomenets egen dynamik, dvs. at spore begreberne om ’det regenerative’ så vidt muligt i kronologisk orden og via fordelingen og spredningen heraf til de forskellige praksisområder og faglige kontekster. Mit ærinde hermed er dels at give en skitseret historie om begrebets fremkomst, og dels tydeliggøre hvordan begrebet bliver beskrevet og forstået inden for de respektive diskurser.


I sidste ende med henblik på at kunne fremdrage en form for essens af begrebet om ’det regenerative’ med henblik på bogens videre forløb ind i del 2, hvorved den mere ledelsesorienterede tilgang til ’det regenerative’ således vil blive udfoldet. Men mit anliggende er samtidig også et andet, nemlig at få fat på, lyttet til og fastholdt nogle væsentlige temaer omkring naturbegrebet, livsbegrebet og kulturbegrebet (herunder samfund, fællesskab og økonomi m.m.) til brug for de kommende bind 2 og 3.


Bogens del 1 sigter dermed på at komme forbi de mange forgreninger af ’det regenerative’ således at jeg i del 2 nærmere kan fokusere på de kendetegn ved den regenerative ledelse som er gældende samt hvordan og hvorvidt dette adskiller sig fra og minder om forståelsen af ’det regenerative’ fremført i denne del. Med andre ord tjener del 1 også til at skabe nogle mønstre og kendetegn i form af principper og regler, som kan overføres til del 2 og videreføres til bind 2 og bind 3.


Lad os begynde med lidt etymologi og den regenerative biologi.


Kort om etymologi og den regenerative biologi


Når man undersøger begrebets etymologi, som er studiet af ordenes oprindelse og herkomst, vil man hurtigt finde frem til at ’generativ’ kommer fra latin og henviser til, at føde eller frembringe, og dermed at ’regenerativ’ vedrører at genføde eller genfrembringe.


Men i den gældende litteratur herom vil man endvidere kunne finde mange forskellige orddannelser og synonymer, der knytter sig til dette væsentlige betydningsindhold, som fx at genopbygge, gendanne, m.m., og hvor udtryk som restituere peger i retning af forfriske, genoplive, forynge, genrejse, etc.


Som mange ord er ’det regenerative’ forbundet med dybe begrebshistoriske aner, som jeg vil spare læseren for at gå nærmere ind i, eller snarere invitere og opfordre læseren til selv at gå på opdagelse heri med henblik på inspirerende associationer og sproglige forbindelseslinjer.


For nu gælder det nemlig om at få begrebet præciseret.


Lad os derfor kigge nærmere på den biologiske variant af ’det regenerative’.


I en bog om principper inden for regenerativ biologi (i dette tilfælde fra 2007) finder man ganske hurtigt ud af, at regenerering er et mangesidet og komplekst fænomen, der mildest talt rummer inspirerende udtryk som fx fysiologisk regenerering, reparerende regenerering, regenererende systemer, regenererende strukturer, etc., og at forbindelsen til cellernes oprindelse, nervernes rolle, vævet, embryonale tilstande, aldringsprocesser samt stamceller, mikro-miljøets betydning for succesfuld regeneration og ikke mindst molekylære regenereringsprogrammer, epimorfose og morfogenese – alle sammen peger på og udtrykker, at alle arter har evnen og kapaciteten til at regenerere.31


Men samtidig at graden af regenerations-evnen varierer, hvor fx nogle levende væsner kan genskabe hele deres krop, mens andre blot kan genfrembringe dele af deres organisme, fx lemmer som haler, kæber, øjne samt en stor bredde af interne strukturer.


Ved et nærmere kig ind i bogens omtrent 370 sider vil man allerede i bogens forord kunne læse om, hvor vigtigt en støtte miljøet er for pattedyrs regenerative processer, og som Richard J. Goss citeres for i kapitel 1:


”If there were no regeneration, there could be no life. If everything regenerated, there would be no death”32


– vil man hermed kunne konstatere, at regeneration udgør et af de ældste områder inden for biologien qua livsvidenskaben (fra det græske ord bios – som betyder liv).


Således nævnes både den græske filosof, Aristoteles og Plinius den ældre som værende nogle af dem, der meget tidligt har beskrevet dette fænomen om regeneration, men som B. Carlson bemærker det, så er det først i 1712, at man ligefrem har en videnskabelig rapport herom i form af en mere systematisk og detaljeret observation af regeneration, og endvidere at 1700-tallet udtrykker en støt stigende videnskabelig interesse for studiet af regenerative processer, endda i en sådan grad at samtidens filosofiske diskussioner spredte sig til den mere offentlige arena – således at den franske adel klippede hovederne af landsnegle, for at se dem regenerere.


Hvad angår 1800-tallets videnskabelige interesse for regenerative processer blev der i takt med dannelsen af fx celle-teorien, evolutionsteorien og stiftelsen af en aktiv regenerativ forskerskole foretaget en del brede og omfattende observationer, som i begyndelsen af 1900-tallet førte til en lang række historiske beskrivelser af regenerative processer i en varieret bredde af arter, som imidlertid aftog en del op gennem 1900tallet, indtil opmærksomheden på stamceller, og deres potentiale for at regenerere menneskeligt væv, indenfor den senere tid, har skabt fornyet interesse for biologisk regeneration.


Men hvad forstår man nærmere bestemt ved ’det regenerative’ inden for den biologiske fag-diskurs?


Det korte svar er, at man forstår ’det regenerative’ som en fundamental kvalitet i livet, og at selve regenereringsprocessen udtrykker en reproduktion eller re-konstituering af en mistet (legems)del eller et såret/skadet område.33


Imidlertid er store dele af de regenerative processer langt fra blevet forstået, fx spørgsmål som hvorfra de celler som deltager i de regenerative processer kommer fra.34


Carlson konstaterer, at mange regenererende systemer besidder den egenskab, at hvis én del bryder sammen, kan en anden del, et andet sted fra, som opfylder det samme formål, som den ødelagte, overtage dens plads og funktion.


Imidlertid er oprindelsen af de celler som deltager i den specifikke regenerative proces så forskellig som selve variationerne af de pågældende regenerative processer, nogle gange opstår de lokalt på selve det sted som er ødelagt eller såret, og andre gange kommer de længere væk fra.


Således ser det ud til at sårheling, infektioner eller traumer i bredere forstand udgør en kombination af processer med meget høj grad af komplekse manøvrer. De store spørgsmål er her; hvordan mobiliserer, migrerer og accelererer livets helende processer, når der i ødelagte områder er brug for hjælp og helbredende bistand?


Et andet stort interesseområde inden for den regenerative biologi er således, hvordan de ekstra-cellulære matricer udgør naturens stillads for reparationer og udvikling af ødelagt væv.


Med andre ord; hvilken rolle spiller de bindende vækstfaktorer og aktive molekyler i forbindelse med den regenerative proces?35


Her står det klart at regeneration aldrig sker i isolation eller i adskilt form, men at en vis grad af en omkringliggende informationsstrøm er forbundet med sårheling eller ar-dannelser


I tilfældet med den regenerative proces inden for biologien sigtes der hermed på den tætte forbindelse med den pågældende krop, som har lidt skade, og som P. Weiss citeres for:


”A brief consideration of regenerative processes will disclose that they are fundamentally of the same nature an follow the same principles as the ontogenetic processes.”36


Som afrunding på denne mindre indføring i begrebet om ’det regenerative’ inden for den biologiske diskurs må man konstatere at;


”any regenerative process is a complex multifactorial event, and that the absence of regeneration is most likely associated with many factors”.37


Således er der stadig ganske mange mysterier og hemmeligheder forbundet med regenerative processer i levende organismer, og spørgsmålet om hvordan man stimulerer til regenerative former for respons, er for Carlson at se, forbundet med de mange forskellige typer af regenerative fænomener, som virker ud fra nogle specifikke regelsæt, om hvilke det stadig gælder, beklagelig vis, at viden og informationer herom, stadig er så utilstrækkelig, at etableringen af en form for taksonomi over regenerative processer, stadig vil fremstå ufuldstændig.38


Kort om medicin og det regenerative landbrug


I det ovenstående blev det klart at ’det regenerative’ og den dertil knyttet proces hidrører fra en væsentlig egenskab, evne eller kvalitet ved selve livet. Helt ind og ned i det mikroskopiske lag, hvor celler og molekyler nærmest uden for viljens kontrol selv sørger for, på ligefrem mystisk vis, at når og hvis vi kommer til skade, fx får en skramme på huden, så starter der en regenerativ (helende) proces.


Endvidere blev det angivet at et emne som regenerativ medicin kræver en kort bemærkning, fordi vi her på kortvarig facon åbner vinduet ind til en form for regenerativ behandling, som tangerer et naturvidenskabeligt univers, og den dertil knyttet opfattelse af mennesket og den regenerative proces.


Når man fx betragter 2 bøger (fra 2015-2016), der begge bærer titlen: ”Regenerative medicine” bliver det dels klart, at det er forbundet med stamcelle-terapi, og dels tydeligt at det sigter på at opbygge en bedre og sundere krop.


Hvad angår sidstnævnte sigtes der på; ”a process of replacing or regenerating human cells, tissues or organs to restore or establish normal function.”39


Med andre ord repræsenterer dette en øvelse i at hjælpe kroppen til at hele sig selv ved at bruge dets egne processer. Den regenerative medicin gør således brug af naturlige hormoner og kropsceller til at gendanne den normale anatomi, fysiologi og funktion, og danner herved ikke en magisk tryllekur, men placerer fx stamceller i ødelagte områder, der herved afstedkommer gendannelse af cellevæv, m.m. og reetableringen af andre funktioner.


Som det skrives: ”We can help the body perform its regeneration by giving it new stem cells where they are needed.”40


Men her drejer vi af, og stopper for nu med at kigge nærmere på den biologiske og medicinske opfattelse af det regenerative. Vi går med andre ord fra at kigge os selv mikroskopisk efter i sømmene, og efter andre levende dyr på celleplan og i molekylære miljøer til at kigge ud på det omkringliggende globale miljø. Nærmere bestemt skal vi kigge makroskopisk nærmere på opfattelsen af ’det regenerative’ i forbindelse med landbrug.


Hvordan er det nu at vi dyrker jorden?


Fra og med dette øjeblik begynder jeg (med omtrent 5 bøger fra 20212022) at se hvordan ’det regenerative’ nærmest muterer, og kobler sig til flere og flere områder. Men lad os prøve at holde fokus og se hvordan ikke blot jorddyrkelsen, men også forholdet til jorden, mad og levevis, så småt griber om sig i forhold til opfattelsen af ’det regenerative’.


Fx med P. Hawkens meget smukke bog, med den sigende titel: ”Regeneration. Ending the climate crisis in one generation” (2021) får vi i hans åbningstale med det samme klar besked (her i et længere uddrag –i brudt form):


”Regeneration means putting life at the center of every action and decision. … The only effective and timely way to reverse the climate crisis is the regeneration of life in all its manifestations, human and biological. … To reverse global warming, we need to reverse global degeneration. … Our economic systems, investments, and policies can bring about the degeneration of the world or its regeneration. We are either stealing the future or healing the future. One description of the current economic system is extractive. We take, we dam, we enslave, we exploit, we frack, we drill, we poison, we burn, we cut, we kill. The economy exploits people and the environment. The ongoing cause of degeneration is inattention, apathy, greed, and ignorance. … Regeneration is about bringing each of us back to life. It has meaning and scope; it expresses faith and kindness; it involves imagination and creativity. It is inclusive, engaging, and generous. … Planetary regeneration creates livelihoods – occupations that brings life to people and people to life, work that links us to one another’s well-being. … The ultimate power to change the world … relies on reverence, respect, and compassion – for ourselves, for all people, and for all life. This is regeneration.”41


I denne bog på omtrent 250 sider, i et meget stort format, fuld af flotte billeder, inviteres vi rundt på jordkloden og møder havene, skovene, vildnaturen, landjorden, menneskerne og befolkningerne, byerne, madforhold, energiformer, industrier, politik og samfund, og man efterlades med det fulde indtryk af, at være ét stort fællesskab, som på mange områder lider, er blevet ødelagt, traumatiseret, udpint, m.m., men som det er muligt at genoprette, gendanne – ’regenerere’ – via nogle konkrete handlingsforslag, fx gennem en meget specifik og konkret såkaldt klima-tjek-liste og handlings-guide (her gengivet i oprindelig form):




	Does the action create more life or reduce it?


	Does it heal the future or steal the future?


	Does it enhance human well-being or diminish it?


	Does it prevent disease or profit from it?


	Does it create livelihoods or eliminate them?


	Does it restore land or degrade it?


	Does it increase global warming or decrease it?


	Does it serve the human needs or manufacture human wants?


	Does it reduce poverty or expand it?


	Does it promote fundamental human rights or deny them?


	Does it provide workers with dignity or demean them?


	In short, is the activity extractive or regenerative?42






Spørgsmålene er mange og store, og kræver først og fremmest en nærmere forståelse af det voldsomt udvidede begreb om ‘det regenerative’ (fra det mikroskopiske blik til det makroskopiske blik).


Lad os derfor kigge nærmere på det ”regenerative landbrug”.


Til at begynde med hører vi at den regenerative måde at dyrke landbrug på er blevet selve arketypen eller skabelonen på regeneration generelt: ”It tranforms farming into a method that promotes life, biological diversity, human and animal health, plant vigor, and pollinator viability.”43


Med andre ord er den regenerative landbrugs-dyrkelse, trods sin kompleksitet og indviklet form, baseret i en række principper, som, ifølge Hawkens, gør det muligt at implementere, og nævner at denne landbrugsform afstedkommer øget fremtidig gevinst som følge af styrket jord-resiliens og produktivitet. Han nævner seks principper (p. 97-99):




	Recarbonize the soil


	Limit disturbance


	Cover the soil


	Hydrate the soil


	Put creatures on the soil


	Recognize that soil health is plant health is human health44






Trods det forhold at Hawken i hovedtræk gennemgår de seks principper, har jeg valgt ikke at gennemgå disse her, men snarere iagttage tre bøger som omhandler det samme aspekt; hvor mad, sundhed, klima og kompleksitet (2021), hvor bæredygtige løsninger for sult, fattigdom og klimaforandringer (2022), og hvor design af regenerative fødevaresystemer (og hvorfor vi har brug for dem nu) (2022), til sammen kan give os en klarere, og noget mere nuanceret billede, af begrebet om ’det regenerative’ – med en afsluttende kommentar på: ”The Design Pathway for Regenerating Earth” (2022).


I bogen: ”Pathway to Regeneration” (2021), som er en personlig beretning, er der i del 3 (kapitel16 og 17) en gennemgang af den regenerative form for landbrug, og overvejelser omkring hvorfor bæredygtighed ikke er nok, samt seks principper for regenerativ landbrug.


P. Gregory skriver: ”We need to move to regenerative agriculture where we rebuild the soil biology and sequester atmospheric carbon at the same time as we grow food. Regenerative agriculture is all about mimicking nature, based on our new understanding of soil biology and nature’s complexity. Charles Massy defines it as an ecological approach to farming that enables landscapes to renew themselves. Its about enabling not dominating. … Through regenerative agriculture, we have the possibility of drawing down each year as much greenhouse gas as humans are emitting.”45


Gregory fremstiller seks principper i regenerativ landbrug (inspireret af Gabe Brown)




	Context


	Limit disturbance


	No bare soil


	Build diversity


	Keep living roots in the ground


	Integrate animals46






Som afrunding på denne skitsering af ‘det regenerative’ inden for regenerativ landbrug vil jeg fremdrage M. O’Connell’s bog fra 2022, hvori ’regenerativ landbrug’ indledningsvist defineres som; ”… a system that repairs and rehabilitates the badly damaged soil and water systems.”47


I det følgende vil jeg fremhæve pointer fra hendes kapitel 8 om det regenerative landbrug, som åbnes med et citat af Charles Massy: ”We need to realise that Mother nature is in charge. Her work can’t be pre-scripted, at best we can be empathic, collaborative ’enablers’ as part of an indivisible partnership for new ‘nature writing’ (that is, creating new farms).”48


Af væsentlige kendetegn ved ‘det regenerative’ (til vores brug i nærværende del) fremhæver O’Conell vigtigheden af en helhedsorienteret (holistisk) tilgang, der opfordrer til konstante innovationer og nytænkning i forhold til de miljømæssige, sociale og økonomiske aspekter, og hun påpeger endvidere at ’det regenerative’ overskrider det bæredygtige (sustainability), da det ikke længere er et spørgsmål om, blot at bevare ressourcer, men også at forbedre dem med særligt fokus på jordens sundhed (soil health).


Derefter henviser O’Conell til kaos-teori og meddeler os at denne teori udtrykker; ”… when complex systems change they go into a state of chaos, and as this transition comes to its end the new systems find equilibrium. These new systems are termed ‘emergent’. We are beginning to see the new patterns that will become regenerative agriculture emerge from the chaos of change in a complex system.”49


Udover at fremhæve den holistiske form for ledelse af det regenerative landbrug, fordi, som det hedder, at naturen fungerer i helheder og mønstre, fremhæves betydningen af forståelsen af de komplekse naturmiljøer, hvor det ikke gælder om at bekæmpe naturen, men snarere arbejde med den, og dermed i en vis forstand efterligne naturens liv (biomimicry), og ikke mindst give (land)jorden tid til at hvile. Hun lister fire principper op (med henvisning til Terra Genesis International):




	Improve whole agroecosystem in terms of soil, water and biodiversity


	Undertake context-specific design for farms and food systems, including holistic decisions for each farm


	Develop just and reciprocal relationships between all the stakeholders


	Continually grow individuals, farms and communities.50






Til slut i dette afsnit vil jeg fremhæve pointer fra Joe Brewer, hvis bog fra 2022 både inddrager ovenstående pointer i forhold det regenerative landbrug, og samtidig udvider disse til at omfatte menneskers måde at behandle og bebo jordkloden.


Her finder vi fx følgende udtalelse om ’det regenerative’ (med henvisning til bio-mimicry eksperten: Janine Benyus); ”… regeneration is what all living systems do as they create the conditions conducive to life.”51


Han påpeger på samme side at begrebet om ’autopoiesis’ (jf. Maturana & Varela) definerer hvad det vil sige at være i live: ”Autopoiesis is the dynamic pattern of creating the conditions to express one’s self. Again and again. In every moment. As a living process. Until it ceases when we die. This is what regeneration is all about.”52


Brewer er bl.a. inde på at regeneration er iboende alle levende systemer, at det dermed udtrykker kollaborative og samskabende aktiviteter, som kræver en fælles sensibilitet.


Således forstår vi, via Brewer, at ’det regenerative’ udgør en dynamisk proces, der som nævnt er immanent alle livsformer, og som gør det muligt for dem at reproducere betingelserne for fortsat at være i live – det ene øjeblik efter det andet. Som udtryk for denne selvorganiserende egenskab og den dertil hørende indre dynamiske harmoni, sigter Brewer derpå, at tydeliggøre, hvordan denne livlighed i alt levende tager sig ud i den menneskelige økonomi.


På side 52-53 henviser han således til John Fullerton og dennes opstilling af 8 principper for den regenerative økonomi i: ”Regenerative Capitalism. How Universal Principles and Patterns Will Shape Our New Economy”:




	At være i det/de rette forhold – forbindelsernes helhedsbetydning


	At anskue sundhed fra et helhedsorienteret perspektiv


	At være innovativ, adaptiv og responsiv


	At udgøre en bemyndiget deltagelse


	At ære fællesskaber og steder


	At dyrke grænseeffekternes overflod


	At styrke robuste, cirkulære strømme


	At søge balance53






Der tegner sig langsomt et billede af, at ’det regenerative’ så at sige griber om sig. Fra at være et biologisk og molekylært anliggende involverer det landbrug og skovbrug, forholdet til naturen og vores livsførelse. Men også samfund, kultur og økonomi samt vores grundlæggende indstillinger til os selv og hinanden samt livet som helhed synes efterhånden at befolke begrebet om ’det regenerative.


Lad os, som en sidste runde, i denne del, følge begrebets fortsatte divergens og indholdsmæssige spredning samt forbindelseslinjer til det globale (makro)niveau og til det lokale (mikro)niveau.


Måske vi har at gøre med et transversal, dvs. et begreb som går på tværs.


Kort om bymiljøer og den regenerative arkitektur


I bogen: ”Regenerative Urban Design and Ecosystem Biomimicry” (2018) gennemgår Maibritt Pedersen Zari på omtrent 250 sider på overbevisende og detaljeret vis, temaer som biomimicry, biophilia (kærligheden til livet), regenerative design med henblik på at integrere økologi, klimaforandringer, tab af biodiversitet i praktiske krydsninger med byplanlægning og arkitektonisk design.


I hendes omfattende litteraturlister bliver det hurtigt klart at temaer omkring den regenerative byplanlægning og dertil knyttede bymiljøer har en voldsom opblomstring fra omtrent 2010 og frem. Det er en af hendes hovedpointer at det regenerative design er holistisk i sit væsen, som hun skriver det:


”For a development to become truly regenerative, the relationship between ecosystems and human society needs to be understood, utilized and nurtured to ensure maximum wellbeing for both.”54


Det er en bog som på mange måder viser hvordan tænkningen i den regenerative biologi og det regenerative landbrug påvirker designtænkning indenfor bl.a. arkitektur og byudvikling, og som samtidig arbejder på fortsat at forlade det antropocentriske verdensbillede, og derved overvinde den dualistiske adskillelse med natur og kultur (p. 22).


Gennem hele bogen vises det hvordan bebyggede miljøer via naturefterligning (biomimicry) dels kan adressere klimaforandringerne, og dels hvordan det er muligt at oversætte økosystemiske processer til byplanlægnings-designs. Gennem mageløst mange målinger, modeller, tabeller, figurer og tal tydeliggør Zari, hvordan det kan svare sig at involvere byggerier og arkitektur i regenerative designs, og anslår ikke desto mindre:


”For a city to become regenerative is a massive and complex process, with many potential pathways and strategies to experiment with”, og: ”The creation of regenerative built environments must be considered as a process continually evolving over time.”55


Et tema som bl.a. bliver taget op og fortsat i antologien: ”Rethinking Sustainability. Towards a regenerative Economy” (2022) også med et imponerende væld af modeller, grafer, figurer og cases blandt de 22 bidragsydere, som alle sigter efter, at vise eksempler på, hvordan bæredygtig bebyggelse og by- og kulturledelse er afgørende for en fremtid med social retfærdighed, økologisk restorativ og økonomisk levedygtighed –i sidste ende for hele planeten.56


Intermezzo: Løb løbsk


Hvad vil det egentlig sige at genoprette?


Når man kigger i Gregory Batesons bog (fra 1972), som bærer den spændende titel: ”Mentale systemers økologi”, vil man, via en selektiv læsning (fx stikordsregistret) hurtigt kunne finde de passager, hvor han skriver om ’det regenerative’, nemlig side 133, 147, 434 og 491 (i den engelske udgave er det side 109, 126, 447f og 511). Her fremstår følgende (ifm med en analyse som ”førte til erkendelse af skizmogenese”): ”Det viste sig, at … være forbundet med to klasser af regenerative eller ’onde’ cirkler” (side 133). Det ’regenerative’ markeres med en note, hvori der står skrevet (denne noget længere passage):


”Udtrykkene ’regenerativ’ og ’degenerativ’ er lånt fra kommunikationsvidenskaben. En regenerativ eller ’ond’ cirkel er en kæde af variable af den generelle type: stigning i A forårsager stigning i B; stigning i B forårsager stigning i C; … stigning i N forårsager stigning i A. Hvis et sådant system forsynes med de nødvendige energikilder, og hvis ydre faktorer tillader det, vil det tydeligt nok arbejde med større hastighed eller intensitet. En ’degenerativ’ eller ’selvkorrigerende’ cirkel adskiller sig fra en regenerativ cirkel ved at indeholde i hvert fald én forbindelse af typen: ’Stigning i N forårsager fald i M.”


Og henviser herefter til at termostaten eller en dampmaskine (med en regulater, eller et relæ) som eksempler på sådanne selvkorrigerende systemer. Og bemærker endvidere, i noten, at det i mange tilfælde er sådan; ”… at det materielle kredsløb kan være enten regenerativt eller degenerativt alt efter mængden af belastning, frekvensen af transmitterende impulser omkring banen og tidskarakteristika ved den samlede bane.”


I Ølgaards bog formuleres følgende herom: ”… de fleste kybernetiske systemer indeholder typisk subsystemer, der er potentielt regenerative, dvs. at de kan løbe løbsk, hvis de ikke bliver korrigeret. Sådanne regenerative muligheder bliver typisk holdt i skak af forskellige former for overordnede og styrende kredsløb, så der opnås en stabil tilstand. Derfor er sådanne systemer ’konservative’ eller bevarende…” (side 184).


Går vi videre til det næste nedslag i Batesons bog (side 147), finder vi følgende under afsnittet: ”Skismogent system kontra stabil tilstand”, hvori det fremgår at systemer med/i stabile tilstande vedligeholder sig selv uden progressiv eller irreversibel forandring. Til forskel herfra rummer; ”… skismogene systemer en række regenerative kausale kredsløb eller onde cirkler.” Og længere nede på samme side, hører vi om de mekanismer eller faktorer, der styrer skismogeneserne: ”… degenerative kausale sløjfer kan overlejre (dække) skismogeneserne, således at der udøves en form for tvang…”.


Hos Ølgaard læser vi i en opsummering på: ”De væsentlige minimale karaktertræk, som Bateson anerkender som mentale træk ved et system” (pkt. 4): ”Systemet skal vise selvkorrigering i retning af homøostase og/eller i retning af at løbe løbsk.” … Og længere nede på samme side: ”… enhver organisation af mennesker vil vise både selvkorrigerende træk og have et potentiale for at løbe løbsk.” (side 203).


Således går vi frem og kigger på det næste nedslag (side 434-435), hvor Bateson lægger op til at se på sammenkoblingsmulighederne mellem den enkelte menneskelige organisme, det menneskelige samfund og det større økosystem, med bevidstheden, som han skriver, som forbindelseskomponent. Her anslår han indledningsvist: ”Det kan meget vel være, at bevidstheden indeholder systematiske billedforvrængninger, der – når de implementeres af moderne teknologi – bliver ødelæggende for balancerne mellem mennesket, dets samfund og dets økosystem.”


I forhold til det ’regenerative’ står der skrevet (jf. Ølgaard i det tidligere angivne): ”Hvert system indeholder subsystemer, der er potentielt regenerative, dvs. løber eksponentielt ’løbsk’, hvis de ikke korrigeres … sådanne subsystemers regenerative muligheder holdes typisk i skak af forskellige former for styringssløjfer, der opretholder en ’stabil tilstand’. Sådanne systemer er ’konservative’ i den forstand, at de er tilbøjelige til at bevare sandheden af påstande om værdierne af de variable, de består af – især bevarer de værdierne af de variable, der ellers ville udvise eksponentiel forandring. Sådanne systemer er homeostatiske, dvs. virkningerne af små ændringer i input negeres og den stabile tilstand opretholdes ved reversibel justering.”57


Hos Ølgaard står der, under hans kapitel 13: ”Økologikrisen”: ”Problemet er at de tre subsystemer er regenerative, dvs. at de eskalerer, de er selvforstærkende og har en tendens til at løbe løbsk.”58 Og som det sidste nedslag om det ’regenerative’ hos Bateson (side 491) læser vi følgende: ”På grund af den omstændighed, at mange af samfundets subsystemer uundgåeligt er regenerative, er systemet som helhed tilbøjeligt til at ’ekspandere’ til ethvert område af ubrugt frihed.”


Vi lader for nu dette stå, og kommer tilbage hertil senere i bogen. Lad os gå en omgang rundt om følgende udtryk i en opsummerende form: ’det regenerative’, ’skismogenese’ og ’mental økologi’:


Det regenerative er kendetegnet ved at være eskalerende, både i intensitet, hastighed og omfang. Når noget går eller er gået over gevind; løber løbsk. Med andre ord, når noget eller nogen skrider ud af en/sin regelmæssighed, den selvregulerende justits i form af relæer og regulatorer, indre såvel som ydre: Generelt kan man vel anslå at ’det regenerative’ vedrører det akavede, intensiverede forløb i form af en udskridning, brud eller forskydninger fra en normalitet, den vanemæssige konservatisme og rutineprægede livsførelse, etc.


Skismogenese vedrører processer eller forløb der betegnes som progressive differentieringer (side 98), og der skelnes mellem a) symmetrisk skismogenese, dvs. identisk gensidigt fremmende handlinger, og, b) komplementær skismogenese, dvs. forskelligt gensidigt fremmende handlinger (side 133). Ifølge Bateson gælder det om at skulle identificere:




	 de individer og grupper, der er engageret i skismogenese, og deres indbyrdes kommunikationsveje


	 de handlings- og kontekstkategorier, der er karakteristiske for skismogenese


	 de processer, hvorigennem individerne bliver psykologisk egnet til at udføre disse handlinger, og/eller arten af de kontekster, der påtvinger dem disse handlinger


	 de mekanismer eller faktorer, der styrer skismogeneserne.59






Ifølge Bateson er komplementære og symmetriske relationer således udsat for progressive forandringer; symmetriske kampe, kan, som det hedder, eskalere, og normale omsorgs-afhængighedsmønstre blive monstrøse:


”Disse potentielt patologiske udviklinger skyldes udæmpet eller ukorrigeret positiv feedback i systemet.”60 Fx oprustningskapløb går langsommere ved accept af bl.a. dominans, afhængighed, beundring, m.m. påpeger Bateson, og ved afvisning heraf sættes farten op.61


Mental økologi eller ideøkologi udgør begrebet om ’sind’, og opfattelsen af ideer, samt samlinger af ideer, og Bateson betragter dette som en endnu ikke eksisterende videnskab (side 23). Han skriver:


”De spørgsmål, bogen rejser, er økologiske:




	Hvordan interagerer ideer?


	Er der en eller anden form for naturlig udvælgelse, der bestemmer, at nogle ideer overlever, og andre udslettes eller dør?


	Hvilken slags økonomi begrænser mangfoldigheden af ideer i et givet område af sindet?


	Hvad er de nødvendige betingelser for stabilitet (eller overlevelse) af et sådant system eller subsystem?”62






Under overskriften: ”Kybernetikkens epistemologi” konstaterer Bateson at: ”Systemets mentale karakteristika er immanente, ikke i en eller anden del, men i systemet som helhed.” (side 315), og at en ’ide’ skal forstås som, når ”en forskel, der gør en forskel”, bevæger sig og gennemgår en forvandling i et kredsløb. Herved bliver ”regulatoren” eller omformeren, betegnet som modtageren af forskelstransformationerne, og at dette sanseorgan ikke har nogen kontrol over, hvorvidt systemet fortsat vil fungere selvkorrigerende eller ”bare køre derudaf”.63


Som afrunding på dette intermezzo vil jeg henlede opmærksomheden på følgende passager fra ”Mentale systemers økologi”: ”Bevidst formål kontra natur” (som er en forelæsning Bateson holder i 1968 til en konference med titlen: ”Frigørelsens dialektik”), dele af del 6: ”Krise i den mentale økologi”, herunder: ”Rødderne til den økologiske krise” og ”Økologi og fleksibilitet i bykulturen”.


Sammenfatning & øvelser


Men lad os stoppe op for en stund og sammenfatte noget af det ovenstående i forhold til begrebet om ’det regenerative’. Lad os sammen med Peter Hesseldahl og dennes bog: ”Omstilling til fremtiden – når teknologi bliver levende og liv bliver teknologi” (2022) kigge nærmere på, hvad der kan siges at være i gære i forhold til ’det regenerative’.


Her står det nemlig klart, at; ”vores forhold til naturen og økosystemet skal omdefineres” (s.8), at en ny type økonomi er under opblomstring, og at det er andre værdier, der tæller i forhold til den grønne (og sociale) omstilling. Som Hesseldahl skriver det:


”Vejen frem går i retning af en renere teknologi, bedre sundhed, mere lighed og mere tid og lejlighed til at realisere os selv som mennesker. Vejen frem er at bevare økosystemerne omkring os og genoprette mange af de naturværdier, vi har ødelagt i industrisamfundets 200-årige epoke.” (s. 10)


Og Hesseldahl afslutter sit forord med at anslå, at den væsentligste forudsætning for at vi alle kan få det bedre er,


”… at vi skal slutte fred med naturen, at vi skal indse, at vi alle er forbundet, og at vi skal lære at leve ud fra en forståelse for, at alle skal kunne trives, hvis vi selv vil kunne trives i længden”. (s.12)


Med andre ord sigter den grundlæggende omstilling til fremtiden efter en ændring i vores forhold til naturen, om en bio-økonomi, der bunder i det levende samt et paradigme, som ændrer hele den overordnede fortælling om verden.


Samtidig med at vi hver især, ifølge Hesseldahl, har fået langt større muligheder for at sammensætte vores egen livsstil og fordybe os i netop det, vi interesserer os for, vil biologi og levende systemer kunne hjælpe os med at opnå langsigtet livskraft og bærdygtighed (s. 23 og s. 27).


Når vi har med liv at gøre, der skal trives, som han siger det, bliver ideer som cirkulation, balance og genopbygning centrale (s. 28-29).


Det handler således om forståelse for samspil og relationer i komplekse systemer, om en fælles bevidsthed, og hvor vi kan lære af naturens processer og underliggende principper (s.53), om at spille efter økosystemernes spilleregler, hvis vi fortsat skal kunne blomstre, dvs. at vi skal lære af naturens og livets væsen såsom via cirkulære økosystemer, omgivelses-samspil, rytmiske kredsløb, afbalanceret forholdstilpasning, resiliens a la mangfoldighed, fornyelse og variation, co-evolution, biomutationer og helende efterligninger og yngel; kunne være og leve i dynamiske, adaptive, komplekse og uforudsigelige processer (s. 59-60).64


Hesseldahl opstiller 10 kendetegn og principper i levende systemer (s. 5860), der samtidig meget godt opsummerer det ovenstående inden for den regenerative biologi og det regenerative landbrug:




	Økosystemer er cirkulære


	En organisme kan ikke fungere isoleret


	Levende systemer har en rytme


	Naturens løsninger er betinget af de ressourcer og den energi, der er tilgængelig lokalt


	Naturen er modstandsdygtig (resilient): mangfoldighed gør systemet robust og er en kilde til fornyelse


	Naturen er ”co-evolved”


	Livet muterer


	Levende systemer kan hele skader og sygdomme og tilpasse sig skiftende forhold


	Livet er et komplekst, dynamisk, adaptivt system


	Livet er grundlæggende uforudsigeligt65






Udfordringerne ligger i at sikre og understøtte menneskers og økosystemernes fremtidige trivsel, og om at sikre alle en anstændig tilværelse, og om samtidig at rette op og bevare økosystemet således at vi ikke overskrider økosystemets kapacitet til at regenerere; vi skal undgå at presse systemet forbi de skelsættende tipping points (s. 79).


Da den globale forfatning befinder sig på et kritisk niveau og er tæt på væsentlige bristepunkter (s.84), skal der i det mindste omstilles til bæredygtighed i en fart (s.87). På side 78 minder Hesseldahl os om de ni væsentligste belastninger af naturens ressourcer, og samtidig (på side 79) skrives det, at vi skal passe på ikke at overskride ”økosystemets kapacitet til at regenerere”:




	Klimaforandring


	Forurening af verdenshavene


	Kemisk forurening


	Ophobning af nitrogen og fosfor


	Mangel på ferskvand


	Konvertering af land


	Tab af biodiversitet


	Luftforurening


	Udtynding af ozonlaget





I kapitlet: ”En regenerativ økonomi” påpeger Hesseldahl, at det ikke er nok bare at skære ned på vores belastninger af miljøet; vi er nødt til at reparere og genoprette økosystemet som helhed betragtet, da det ikke længere kan genfrembringe sig selv. Vores aktiviteter, når de er regenerative, skal, som det hedder, have en positiv, genopbyggende virkning: man skal give mere tilbage end man tager.66


Vi skal således genskabe det ødelagte, betale tilbage, ellers går vi konkurs, dvs. foretage handlinger, der medfører, at systemet omkring én bliver styrket; det er i bund og grund en generel ny (og nærmest transformativ) måde at gå til verden på (s.109), der også implicerer en ny ledelsesform:


”Vi kommer til at lære en anden ledelsesstil, som ikke handler om at overvinde og herske, men om at beskytte og forvalte”. (s. 117)67


Vi skal med andre ord være på ”hold med naturen”, dvs. at der skal være gang i fotosyntesen hele tiden, mangfoldighed er afgørende, der skal være opmærksomhed på mikrobiologien, og vi skal minimere jordbearbejdningen, m.m. (jf. det regenerative landbrug), og endvidere skal der arbejdes med cirkulært og regenerativt byggeri, hvor der bl.a. gøres brug af plantebaserede byggematerialer, kort sagt; træde et skridt tilbage, og overveje den rolle, vi har taget i forhold til naturen (s.117).


Den regenerative tankegang og ledelsesstil søger således løsninger, hvor menneskers aktivitet og samspil med naturen styrker, plejer og udvikler økosystemet til at understøtte mere liv (s.118).


Hesseldahl opstiller ”12 regenerative bud” (s. 120) som udgør gennemgående principper i den regenerative økonomi, og hvor man går fra at være ekstraktiv, udnyttende til at blive/være genoprettende:




	Spørg: Hvad kan jeg bidrage med; ikke: Hvad kan jeg få ud af det?


	Aktiviteter har en positiv og styrkende virkning


	Mangfoldighed – den samme løsning passer ikke overalt


	Løsninger er defineret af de tilgængelige lokale ressourcer


	Cyklisk. Ressourcer genanvendes, løsninger følger årstidernes skiften


	Moderat størrelse, ikke uendelig eksponentiel vækst


	Løsninger er tænkt systemisk og skal give mange stakeholders en fordel


	Partnerskab med økosystemet. Naturen er en ven, man passer på


	Forståelse for at opbygge mange typer kapital; social, naturlig, intellektuel


	Vægt på resiliens – modstandsdygtighed over for udfordringer


	langsigtet. Indrettet til at fortsætte og balancere for fremtidige generationer





Kardinalpunktet synes at stå utvetydigt klart, når Hesseldahl pointerer følgende i denne passage:


”Vi kan ikke længere bare leve som en maskine, der æder sig gennem omgivelserne, indtil alt er brugt op. Hvis det skal gå godt i fremtiden, skal vi ikke alene reducere vore belastning, vi skal genopbygge et samspil og et samarbejde, hvor menneskers aktiviteter er med til at styrke og genoprette økosystemerne – på engelsk taler man om at gå fra et extractive til et regenerative forhold til naturen.” (s. 260).


Hermed inviteres du til bogens første øvelse: I det følgende vil jeg bede dig om at læse citatet (et af gangen), tænke over det – og skrive din tanker herom ned i stikord. Giv dig god tid hertil, så du får dannet dig dit klare billede af ’det regenerative’ – tal evt. med en anden herom:


The world’s natural systems need time to recover and a regenerative approach shows how mankind can help in that process of restoration.68


We are beginning to see the new patterns that will become regenerative agriculture emerge from the chaos of change in a complex system.69


When we talk about regenerative design, it is the intentional application of knowledge and tools to create solutions by making use of the regeneration that is inherent in all living systems.70


Regenerative agriculture reverses soil degradation, improves soil fertility, and enhances the soil carbon sponge, leading to increased water infiltration and storage, drought-resilience, and reduced flooding and erosion.71


Regeneration means putting life at the center of every action and decision. It applies to all of creation … It relies on reverence, respect, and compassion – for ourselves, for all people, and for all life. This is regeneration.72


Regeneration is the ‘reproduction or reconstitution of a lost or injured part’ … Physiological regeneration … is often studied in the cellular turnover … reparative regeneration of an amputated limb or tail …73


Regenerative design seeks to address the continued degradation of ecosystems services by designing and developing the built environment to restore the capacity of ecosystems to function at optimal health for mutual benefit of both human and non-human life.74


Regenerating the Living Carbon Cycle. Life on Earth depends on the soil, sunlight, and seeds. Within this living economy, all of humanity’s and other animals’ needs are met in a sustainable manner.75


Regenerative medicine is the ‘process of replacing or regenerating human cells, tissues or organs to restore or establish normal function’. Basically it is the art of helping the body to heal itself using its own processes.76


Humanity is at crossroads. Resource depletion and exponential emissions that not only cause climate change, but endanger the health of people and planet, call for decisive turnaround of human civilization. A new and transformative paradigm is merging that advocates for regenerative civilizations…77


… new perspectives on circular economy and space, explored towards the definition of regenerative territories characterized by healthy metabolisms. … how to apply circularity principles to the regeneration of waste-scapes.78


Suppose you are a modern leader creating the regenerative future you want by elevating ingenuity, accelerating performance, and avoiding harmful outcomes.79


Regenerative leadership and practice propose that we must heal and restore, in essence regenerate currently damaged ecological and social systems … regenerative practice may be viewed as the result of a highly developed personal ethics… we must learn to bring entirely different ontological, normative and epistemological perspectives to reality.80


Enlightened disruption has the power to regenerate whole industries and markets. It has the potential to regenerate the social and ecological systems … it calls for a leadership that lives on the edge. ... Regeneration is a process evolving the capacity to fulfill the inherent potential.81


To lift a business to the regenerative level you must develop all of its people … to be regenerative is to commit to realizing the evolutionary potential of life. To live regenerative life’s, as managers, is to help people develop and utilize their own intelligence and energy in service to the larger goals and missions of the organization.82


In regenerative cultures, personal development and the evolution of consciousness will accelerate. As we cease to be paralyzed by the feardriven cycle of separation, scarcity and the struggle for control and power, we will begin to unfold the potential of a compassionate, empathic and collaborative culture of creativity and shared abundance driven by biophilia – our innate love for all life.83


The word ‘regenerative’ means creating the conditions conducive for life to continuously renew itself, to transcend in to new forms, and to flourish amid ever-changing life-conditions. … Regenerative Business enriches life … Regenerative Leaders bring vitality and wellbeing to all our living systems…84


To ‘regenerate’ is the capacity of any living system to respond to change, challenge, and trauma from its environment by dying to its old way of being and generating a fresh way of both responding externally and recreating itself internally.85


All organisms, including humans, live and breathe and continue to exist because they regenerate. The same is true for other living systems, such as ecosystems, societies, and economies. … Living systems create structure in the midst of randomness; they allow order to emerge from chaos. … regeneration has to be central to everything we do.86


Regenerative capitalism treats ecosystems as primary and is built up of a nested hierarchy of ecosystems from your global ecosystems all the way down to you and your family … for humanity to survive and thrive in the coming decades we must have a regenerative global economy, and to have that we must build regenerative ecosystems composed of regenerative businesses.87


Regenerative sustainability is creating the conditions that enable vital social and ecological systems to thrive. In essence embracing regenerative sustainability is embracing deep change for people and for the planet. It is vital that regenerative sustainability is seen as holistic…88





30 Alene på dansk grund udkommer der løbende bøger om det regenerative i form af selvstændige bøger og antologier samt en lang række af de engelsksprogede og toneangivende bøger om regenerative ledelse, m.m. bliver netop i skrivende stund oversat til dansk. Det gælder så vidt vides: Wahl (2016), Storm & Hutchins (2019), Visser (2022) og Hutchins (2022) – mere herom i del 2.


31 Epimorfose er defineret som regenerering af en specifik del af en organisme, hvor morfogenese vedrører udviklingen af en biologisk struktur gennem hele dens tilværelse.


32 Principles of Regenerative Biology, p. 1 (citatet er fra 1969).


33 Ibi., s. 29. B. Carlson er også inde på områder som ”regenerativ medicin”, hvor den biomedicinske teknologi og de dertil hørende regenerative teknikker tilstræber at tage ved lære af de ”naturlige regenerative processer” som optræder og indfinder sig i vores krop.


34 En celle opfattes som den mindste levende enhed i den biologiske organisme, der, som et ”lille rum” eller kammer, et aflukke (fra latin; cella) udgør etableringen af en membran til dens respektive ”mikro-omverden”. Hvad angår stamceller synes deres naturlige funktion at være at opspore syge og skadede celler i kroppen, så en fornyelses- og helingsproces kan begynde. Kort sagt; stamceller heler kroppen. De er umodne celler, der endnu ikke har specialiseret sig, og som har en vital funktion – en slags backup-system, når og hvis uheldet er ude.


35 Carlson bemærker at mikro-miljøets ”livgivende substans” kan sammenlignes med en biologisk svamp, som opsuger og binder bio-aktive molekyler, såkaldte vækstfaktorer, ibid., p. 221-222.


36 Ibid., p. 189 (citatet er fra 1939). Ontogenese henviser til oprindelsen og udviklingen af en organisme, og henviser til det enkelte individs udvikling, modsat fylogenese, arternes udvikling. Forholdet mellem aldring og regenerative processer (ibid., kapitel 10) optager forskere inden for den regenerative biologi og medicin, og dermed også interessen for livsforlængelse, m.m., og dermed også stimulering af regenerering (ibid., kapitel 14), hvor fx regenerative medicin stimulerer til regenerative processer i det centrale nervesystem (ibid., p. 290-298), og som Carlson formulerer det er ”regenerationisternes hellige gral” (p. 303).


37 Ibid., p. 304.


38 Trods det forhold at bogen: ”Principles of Regenerative Biology” er fra 2007, og at det dermed er forventeligt at man inden for denne naturvidenskabelige tilgang til regenerative processer er kommet noget videre i de forgangne 15 år, er det i forhold til nærværende bog vigtigst, at fremdrage begrebet om ’det regenerative’ herfra.


39 Regenerative medicine (2015), p. 3. Citatet er taget fra (2008): ”A brief definition of regenerative medicine” i Regenerative Medicine, 2 (1), p. 1-5.


40 Ibid., p. 20. Hvor denne ene bog (2015) gennemgår 6 områder, udgør den anden bog (2016) intet mindre en 68 terapiformer, om hvilke det gennemgående gælder: ”Your body is able to repair itself if you treat it in a certain way. Your cells require energy and proper nutrition. Your cells die and replace themselves at certain intervals and each cell can be replaced by a weaker cell, the same strength cell or a stronger and better cell. You can be in charge of that process and it’s totally up to you to make it happen and regenerate your body to a younger one and I will show you how to do that…” (p. 11)


41 Regeneration. Ending the climate crisis in one generation, p. 9. Således erfarer vi her, i forhold til ’det regenerative’, et drastisk skift i fokus, fra det indre mikroskopiske blik i livsvidenskabens tegn og interessefelt, til en overvældende forbindelse til så store og væsentlige emner som klimakrise og global opvarmning.


42 Ibid., p. 249.


43 Ibid., p. 96. Udtrykket ”regenerativ landbrug” blev skabt af Robert Rodale for omtrent 40 år siden, men bygger oprindelig på ”indfødt” (Indigenous) viden og kundskab. Dertil hører vi at George Washington Carver ar pioner inden for videnskaben om regenerativ landbrug.


44 På dansk grund er Rasmus Willig et al og Andelsgaarde et nærliggende eksempel på det regenerative landbrug.


45 Pathway to Regeneration, p. 40. Gennem et væld af referencer og i tørre (overbevisende) tal viser Gregory effekter, fordele og dermed de gode grunde til at involvere sig i det regenerative landbrug – noget jeg i nærværende bog ikke har tænkt mig at forfølge, men som den nysgerrig læser selv kan gå på opdagelse i. her en smag herpå: ”Regenerative agriculture reverses soil degradation, improves soil fertility, and enhances the soil carbon sponge, leading to increased water infiltration and storage, droughtresilience, and reduced flooding and erosion.” (p. 41).


46 Ibid., p. 42. Gregory uddyber disse principper med sine fortolkninger heraf på samme side (hvilket jeg ikke går længere ind i). I 2022 udkommer Vandana Shiva med sin bog: ”Agroecology & Regenerative Agriculture”, som er en over 300 siders manual og instruktion i, hvordan man bl.a. praktiserer regenerativ landbrug, baseret i forskning og erfaringer i den regenerative landbrugsbevægelse. Ud over en omfattende analyse af de mange kriser som verden i dag befinder sig i, viser hun, hvordan man ved at arbejde sammen med naturen kan regenerere planeten – og vores helbred. En bog som jeg ikke kommer ind på i denne sammenhæng, men som jeg klart vil anbefale interesserede læsere i disse områder.


47 Designing Regenerative Food Systems, p. vi. Man vil i denne bog kunne finde henvisninger til bl.a. R. Perkins: ”Regenerative agriculture” (2019), og to film herom: 1) ”from the Ground Up: regenerative Agriculture”, 2) ”How Is Regenerative Organic farming Better”.


48 Ibid., p. 135.


49 Ibid., p. 135.


50 Ibid., p. 137. I en nøddeskal forklarer O’Conell: ”Regenerative agriculture farms recondition the soil by regenerating the soil microbiome, using mob grazing, agroforestry systems, minimum tillage and keyline ploughing. Permaculture design can be used to weave these tools together in a complete farm design.” (p. 149).


51 The Design pathway for Regenerating Earth, p. 30.


52 Ibid., p. 30-31. Han skriver endvidere på same side (her i brudt form); ”… regeneration is a dynamic pattern that achieves sustained livelihood … sustainability is a by-product of regenerative processes … The focus on regeneration is not a new label. It is a scientifically rigorous concept for how to achieve sustainability in our environmental practices.”


53 Brewer arbejder bl.a. videre herfra gennem at udfolde ideer om regenerative netværk og bioregioner, og indskriver et design herfor. Imidlertid vil jeg nu forlade dette fremskredne begreb om ’det regenerative’ gennem følgende bemærkning fra en bog med titlen: ”Regenerative fashion” (2022), hvori det fremgår: ”The world’s natural systems need time to recover and a regenerative approach shows how mankind can help in that process of restoration.” (p. 16)


54 Regenerative Urban Design and Ecosystem Biomimicry, P. 5.


55 Ibid., p. 240-241. De mere konkrete detaljer og analyser kommer jeg ikke ind på her, men hæfter mig ved udtryk som: ”Regenerative byer” (p. 115-130), ”Regenerative forandringer” (p. 131-147), ”Regenerativ fremtid” (p. 201-214), ”Regenerative Construction Framework” (p. 245-262, ””Resilient og regenerative materialer” (p. 263280), m.m. – og dermed at ’det regenerative’ er i fuld opblomstring inden for denne industri – også.


56 Bogen er således blot en blandt mange som søger konkrete løsninger på klimakrisen, og er således et eksempel på et skridt mod et paradigmeskift, som det formuleres, mod en restorativ bæredygtighed inden for byggebranchen, byplanlægning, etc. – hvor antologien: ”Regenerative territories” (2022) også udgør et godt eksempel på bøger herom, praksis heraf og dermed det generelle udtryk for en lang række initiativer indenfor ”den grønne omstilling”, ”cirkulær økonomi” og bæredygtigheds-temaer som sådan – som alle peger mere og mere mod ’det regenerative’ skift, fx bliver der i sidstnævnte bog talt om; ”regenerative tilgange” (p. 51-70), ”regenerative territorier” (p. 147-160), ”territorial regeneration” (p. 213-232) og ”Regenerative strategier” (p. 247-254) – hvilket nok engang bevidner en markant stigning i interessen for ’det regenerative’.


57 Bateson kommer med nogle eksempler på sådanne regenerative komponenter, som fx Malthus’ befolkningskarakteristikker, skismogene forandringer i personligt samspil, rustningskapløb, m.m. (side 434) og ift. degenerative sløjfer, når fx en regering intervenerer for at begrænse den økonomiske konkurrence (side 147).


58 Side 256: De tre subsystemer betegner Ølgaard som 1) Befolkning, 2) Teknologi, 3) Hybris (alle tre forbundet med og stærkt påvirket af og påvirkende: a) Forurening, b) Sult, c) Krig. – Med hybris forstår Ølgaard ’overmod’, med en reference til Bateson: ”Den skabning, der vinder over sin omverden, ødelægger sig selv.” (side 258). Samme model hos Bateson findes på side 480 i kapitlet: ”Rødderne til den økologiske krise” (som i øvrigt var et lovforslag om oprettelse af et ministerium for miljøkvalitetskontrol og et miljøcenter ved University of Hawaii, som blev vedtaget.


59 Bateson, side 147.


60 Ibid., side 322.


61 Bateson anser dette forhold som logisk, men henviser også til psykoanalytisk teori og fysiologi (centralnervesystemet) for andre opfattelser og beskrivelser heraf – end de rent logiske (side 323). På side 330 hedder det endvidere: ”Skismogenesen er altid stærkere end deltagerne heri.”


62 Bateson bemærker (på side 33), at; ”… mentale processer, ideer, kommunikation, organisation, differentiering, mønster, osv. er spørgsmål om form snarere end substans.”


63 Bateson skriver (på samme side): ”Også en menneskelig leder i et socialt system er bundet af de samme begrænsninger. Han styres af information fra systemet og må afpasse sine handlinger efter dets tidskarakteristika og virkningerne af sin egen tidligere aktivitet.”


64 Hesseldahl skriver længere henne (s. 94): ”Systemer, der kører på kanten af deres bæreevne, er sårbare. Derfor er der stigende opmærksomhed på at opbygge resiliens. Resilient betyder modstandsdygtig og livskraftig. Når et system er resilient, kan det bedre modstå pludselige forandringer og chok, og det kan hurtigt regenerere og komme sig igen efter en krise. … det er evnen til at komme sig over traumatiske oplevelser.” Og længere henne opsummeres dette i: 1. mangfoldighed, 2. fleksibilitet, 3. redundans (et beredskab, at have lidt mere at give af…) (s. 96). Og peger på tillid, fællesskab, lighed og solidaritet som modstandsdygtigheds-fremmende faktorer på samfundsplan. (s. 102). … ”Tillid giver resiliens” (s.178).


65 Kort sagt skal der være en mangfoldighed, en fleksibilitet og en vis redundans (et beredskab) som et holdbart levevilkår, hvilket også gælder en virksomheds økonomi. Og som Hesseldahl skriver (s. 102): ”Vi vil være langt mere modstandsdygtige over for udfordringer, hvis der på forhånd er en høj grad af tillid, fællesskab, lighed og solidaritet…”.


66 Længere henne anføres denne pointe (igen): ”I naturen er der tipping points, kritiske grænser, og når man krydser dem, fører det til en kædereaktion af systemer, der kollapser … Realiteten er, at det er hele det naturlige maskineri, der er blevet slidt ned.” (s. 162)


67 ”Vi må finde nye former for governance, hvis spillereglerne i samfundet skal på omgangshøjde med de teknologiske og økologiske realiteter”. (s. 215) ”En økonomi, der er regenerativ snarere end udnyttende, vil også kræve en holdningsændring – en anden kultur, med andre sociale normer og en anden opførsel.” (s.217) … ”… vi skal foretage et spring i bevidsthed og organisation.” (s.223)

